Janar Buratai ya bude burtsatsen da sojoji suka samar wa kauye
Janar Buratai ya bude burtsatsen da sojoji suka samar wa kauyen Gelengu
A ranar Litinin da ta gabata ce Babban Hafsan Sojin kasa na Najeriya Laftanar Janar Tukur Yusuf Buratai ya bude wata katafariyar rijiyar burtsate ta miliyonin Naira da sojoji suka gina ga al’ummar kauyen Gelengu da ke karamar Hukumar Balanga a Jihar Gombe.
Rijiyar burtsaten wadda aka gina aka samar da tankunan adana ruwa na sama da na kasa da za su ajiye ruwa lita dubu 150 an kaddamar da ita ce hade da janaretan samar da wutar lantarki koda za a dauke wuta.
Da yake bude aikin ruwan, Janar T.Y. Buratai, ya ce Manjo Janar Dabid Ahmadu Duwadi dan asalin kauyen Gelengu da suke aiki da shi ne ya roki a cikin irin ayyukan da suke yi na samar da ruwa a yankunan karkara na bangaren aikinsu na kyautata dangantaka da fararen hula shi ma a samar wa al’ummarsa ruwan don rage musu wahalar da suke fama.
Ya jinjina wa Manjo Janar Dabid Ahmadu Duwadi, wanda ya ce jajirtacce ne bayan bauta wa kasa yana da kishin mutanensa. Ya ce irin wannan aikin samar da ruwa ba shi nekaro na farko ba domin sun yi irin sa a garin Fika a Jihar Yobe da jihohin Nasarawa da Zamfara da Edo da Enugu da kuma Imo.
Gwamna Ibrahim Hassan dankwambo wanda ya samu wakilcin Mataimakinsa Mista Charles Iliya, ya ce wannan ruwa da aka samar wa al’ummar Gelengu ba su aka yi wa ba, an yi wa al’ummar Gombe ne baki daya.
Kasancewar Buratai dan asalin yankin Arewa maso Gabas, Gwamnan ya yi masa addu’ar Allah Ya kara tsare su Ya kuma kara ba su nasara a yakin da suke yi da ’yan Boko Haram.
A jawabin Shugaban karamar Hukumar Balanga, Mista Bakari Keletuma, ya ce aikin ruwa zai kara dankon zumunci a tsakanin sojoji da farar hula.
Kuma ya ce tunda ana fama da matsalar ruwan sha a garin za su yi duk mai yiwuwa wajen ganin an hada kai tsakanin karamar hukuma da gwamnatin jihar don kula da burtsatsen don a dade ana morarta.
Al’ummar garin Gelengu da dama sun bayyana jin dadinsu game da samun ruwa sannan sun gode wa shugaban sojin Najeriya kan yadda ya ceto su daga rashin ruwa.